དེབ་ཐེར་འདི་དག་གི་ནང་དུ་རྒྱའི་བློན་པོ་དང་དམག་དཔོན་གྱི་གོ་ཐོབ་ཀྱི་མིང་ཧ་ཅང་མང་པོ་ཡོད་པ་རྣམས།མཐའ་གཅིག་ཏུ་སྒྲ་སྒྱུར་བྱས་ཚེ་ཧ་ཅང་ཀློག་མི་བདེ་བ་དང་གཅིགམ་གཞི་ནས་རྒྱ་ཡིག་ཤེས་པ་ཞིག་དང་རྒྱའི་སྲིད་དོན་དང་དམག་དོན་ཐད་ལ་ཆ་རྒྱུས་ཅུང་ཡོད་པ་ཞིག་མིན་ཚེ་སྒྲ་སྒྱུར་བྱས་པའི་གོ་ཐོབ་དེ་དག་དོན་དམ་ཇི་ལྟ་བུ་ཞིག་ཡིན་པ་ཚིག་ངོས་རང་ནས་རྟོགས་ཐབས་མེད་པ་དང་གཉིས་བཅས་ལ་བརྟེན།ཁོ་བོས་ཐོག་མར་ཆིང་རྒྱལ་རབས་ཀྱི་གོང་མ་ཆན་ལུང་གི་དུས་སུ་བསྒྲིགས་པའིསྐད་ལྔ་ཤན་སྦྱར་གྱི་མཉྫུའི་སྐད་གསལ་བའི་མེ་ལོངལས་རྒྱ་བོད་སྐད་གཉིས་ཟུར་དུ་བཏོན་པའི་མིང་མཛོད་དང་།ཏུན་ཧོང་ནས་བྱུང་བའི་བོད་ཀྱི་ལོ་རྒྱུས་ཡིག་ཆགཙོར་གྱུར་པའི་ཏུན་ཧོང་གི་ཡིག་རྙིང་ཁགདབོན་ཞང་མོལ་བའི་རྡོ་རིངསོགས་གཞིར་བཟུང་བ་དང་ཐ་ནཆུ་ངོགས་གཏམ་རྒྱུདབོད་འགྱུར་མ་སོགས་ལའང་ཟུར་ལྟ་བྱས་ཐོགདེ་དག་གི་ནང་དུ་རྒྱའི་གོ་ཐོབ་ཀྱི་མིང་དོན་སྒྱུར་བྱས་ཡོད་པ་རྣམས་དེ་བཞིན་སྤྱོད་པའམ་ཟུར་ལྟ་དང་།དེ་དག་ཏུ་མེད་པ་རྣམས་རྒྱ་ཡིག་གིཀྲུང་གོའི་ལོ་རྒྱུས་མིང་མཛོད་ཆེན་མོདང་ཀྲུང་གོའི་དུས་རབས་རིམ་བྱུང་གི་གོ་ཐོབ་མིང་མཛོདསོགས་ལ་གཞི་བཅོལ་ཅིང་།གོ་ཐོབ་ཀྱི་མིང་དེ་དག་གི་དོན་དང་ལས་སུ་བྱ་བ།དབང་ཚན་སོགས་ལ་གཞིགས་ནས་ཕལ་ཆེ་བ་བོད་ཡིག་ཏུ་ཐད་སྒྱུར་དང་དོན་སྒྱུར་བྱས་མོད།ཕྱིས་སུ་ལོ་རྒྱུས་རིག་པའི་མཁས་པ་ལ་ལས་རིག་གཞུང་ཞིབ་འཇུག་གི་ངོས་ནས་དེ་ལྟར་བསྒྱུར་ན་མི་ལེགས་ཚུལ་གསུངས་ཤིང་།ཞིབ་ཏུ་བསམས་ན་དེར་ཡང་གནས་ལུགས་ཆེན་པོ་ཡོད་པར་སྙམ་ནས་ཕྱིས་སུ་ཡང་བསྐྱར་གོ་གནས་ཀྱི་མིང་ཕལ་ཆེ་བ་རྒྱ་ཡིག་གི་སྒྲ་སོར་བཞག་པ་དང་།གོ་གནས་ཀྱི་མིང་ཁག་ཅིག་གི་མཇུག་ཏུ་གསལ་བཤད་ལྟ་བུའི་མིང་ར་ཟླུམ་དུ་བཀོད་ཡོད།ཡིན་ན་ཡང་གནའ་དུས་ཀྱི་བོད་རྒྱ་གཉིས་ཀྱི་ཆབ་སྲིད་དང་དཔོན་གནས་ལམ་ལུགས་མི་འདྲ་བ་དང་།གོ་གནས་ཀྱི་མིང་ཁག་ཅིག་གི་གོ་དོན་དེ་འགྱུར་ཡིག་ཚེག་ཁྱིམ་འགས་འཁྲུལ་མེད་ཆ་ཚང་ཞིག་མཚོན་དཀའ་བས་ན།ར་ཟླུམ་དུ་བཀོད་པའི་འགྱུར་མིང་རྣམས་ནི་ཀློག་མཁན་དཀྱུས་མས་གོ་བདེ་བའི་ཆེད་དུ་བཀོད་པ་ཙམ་ལས་མཐའ་གཅིག་ཏུ་གནད་ཁེལ་ཡང་དག་ཅིག་ཡིན་པར་གཞར་ཡང་རྗོད་མི་སྦོབས།དཔེ་ཆའི་མཇུག་ཏུ་མི་མིང་ས་མིང་གོ་ཐོབ་ཀྱི་མིང་བཅས་ཆ་ཚང་བོད་རྒྱ་ཤན་སྦྱར་དུ་བཀོད་ཡོད་པས་བོད་ཀྱི་ལོ་རྒྱུས་ལ་ཞིབ་འཇུག་བྱེད་མཁན་དང་ལོ་རྒྱུས་ལ་སྤྲོ་བ་ཡོད་པའི་ཀློག་མཁན་དཀྱུས་མ་གང་ཡིན་ཡང་སྟབས་བདེ་བཟོས་ཡོད།